NoeFlandre/osm-polygon-wikidata-only huggingface dataset:
Uddannelsescentret Nygård

Uddannelsescentret Nygård, tidligere Nygårdsskolen, er en folkeskole med ca. 200 elever i Brøndby Kommune. Skolen, som ligger i det nordlige Brøndbyøster, er kommunens 10. klasseskole og har også et par specialklasser med 8.- og 9.-klasseselever. Skolen lægger også lokaler til en produktionshøjskole. Ved siden af skolen ligger en integreret institution og Vestbadet. Link Skolens website
Uggeløse Kirke

Uggeløse Kirke er opført omkring 1150 på et af de højeste punkter på Sjælland. Kirkeskibet er af rå og kløvede kampesten med hjørnekvadre af frådsten. Kirken gennemgik en større ombygning sidst i 1330'erne, hvor der bl.a. blev indsat et lektorium i kirken. Lektoriet var en slags tømret pulpitur, som adskilte menigheden fra præsteskabet i koret, og som dannede baggrund for menighedens alter, mens højalteret i koret var lukket inde og skjult for menigheden. Lektoriet antages at være brudt ned efter reformationen 1536. Uggeløse Kirke blev testamenteret til Esrum Kloster i 1337 af Fru Ingefred af Galløse (Ganløse), og antagelig er lektoriet et udtryk for, at et større antal munke fra Esrum har gjort tjeneste i kirken. Ved en ombygning i 1841 forsvandt altertavlen fra 1597 og prædikestolen fra 1629. Men den originale døbefont findes stadig i kirken. Kirkeskibet Kirkeskibet er en model af Skoleskibet Danmark, 3 master fuldskib. Modellen er bygget i 1950 af Jens Hansen, Esbjerg, og doneret til kirken af fru Randlov. I 1955 blev det renoveret af maler Ove Andersen i Slagelse. Eksterne kilder og henvisninger Uggeløse Kirke hos KortTilKirken.dk Uggeløse Kirke hos danmarkskirker.natmus.dk (Danmarks Kirker, Nationalmuseet)
Uggerslev Mølle

Uggerslev Mølle er en vindmølle af typen "hollandsk kornmølle med jordomgang", opført i 1900, og beliggende ved landsbyen Uggerslev ved Otterup på Nordfyn. Den malede korn indtil 1967, hvor den blev taget ud af drift. Møllen er i privat eje, og familien har drevet møller her siden 1880. Den nuværende mølle blev bygget på fundamentet efter en mølle som brændte under et tordenvejr i 1899, og er dermed en af Danmarks yngste møller. Møllen er omringet af jord, undermøllen er bygget af mursten mens overmøllen er ottekantet og bygget i træ med brædder på klink nederst og spåndækning øverst. Møllen har en løgformet hat, som er beklædt med pap. Møllen krøjer med vindrose og vingerne har manuelt betjente klapper, der svikkes fra jordomgangen. Møllen der står der i dag giver et godt indtryk af hvorledes en mølle blev drevet omkring år 1900. Både møllerens bolig og staldbygningen er bevaret. Derimod er savværket, som var årsagen til at møllen blev i drift frem til 1967, nu revet ned. Uggerslev Mølle blev restaureret udvendig i 1999-2002, men der mangler en del af maskineriet for at den igen skal kunne male mel. Kilder og eksterne henvisninger Uggerslev Mølle i www.moellearkivet.dk
Uglesø

Uglesø er en sø i Silkeborg Østerskov lidt sydøst for Silkeborg. Søen er opstået efter sidste istid efter en afsmeltet dødisklump. Rundt om søen ses flere forskellige træsorter, bl.a. bøg, birk, eg, skovfyr, rødel og rødgran. Ved søen ses ofte isfugl.
Ulbølle Mølle

Ulbølle Mølle i landsbyen Ulbølle er en helmuret tårnmølle af typen "hollandsk kornmølle med galleri", opført i 1863, og beliggende mellem Svendborg og Faaborg på Sydvestfyn. Den malede korn indtil 1970, hvor den blev taget ud af drift. Dens ejer var den gang Fyns Andels Foderstofforretning. Under- og overmøllen har rund, hvidkalket grundmur, opmuret i flensborgsten, og møllen har en løgformet hat, som er beklædt med pap. Vingerne krøjer med vindrose og kører for sejl. Vingerne er malet gule og har små lysspots monteret. Møllen blev bygget af møller Peter Larsen i 1863, og det anføres, at den blev solgt til skibsfører Rasmus Larsen i 1884. Frem til 1923 forblev den i hans eje, hvorefter hans datter og svigersøn, Rasmus Møller Christensen, overtog den. Under 1. verdenskrig, hvor der var mangel på olie, producerede Ulbølle Mølle elektricitet til det lokale el-værk i Vester Skerninge, når mølleriarbejdet var gjort.. Under Christensens ledelse fulgte en ny æra for møllen, og omkring 1932 omdannedes møllen til aktieselskabet Ulbølle Mølle A/S, hvor han selv var direktør. Selskabet opløstes i 1952, og møllen købtes af møller Verner Nielsen. Tiden efter 2. verdenskrig betød vækst for møllen, således at forretningen udvidedes næsten hvert år. Men i 1970 standsedes møllen, og den benyttedes derefter kun til opbevaring af korn. Ulbølle Mølle omdannedes 1. januar 1970 igen til et aktieselskab under navnet Ulbølle, Korn og Foderstofforretning A/S. Mølleren solgte den 1. juli 1989 sine aktier til Fynbo Olie A/S, som dermed overtog en virksomhed med 18 heltidsansatte på årsbasis, og selskabet fusioneredes i 1992 med Fyens Andels Foderstofforening (FAF). Efter at møllen var taget ud af brug, begyndte den at forfalde, og i 1998 stiftede beboerne i landsbyen Ulbølle foreningen Ulbølle Mølles Venner, som overtog møllen fra FAF og fik den sat i stand. Kilder og eksterne henvisninger Møllens hjemmeside Arkiveret 28. december 2005 hos Wayback Machine Ulbølle Mølle i www.moellearkivet.dk
Uldrupgård

Uldrupgård er en firelænget gård i Åkær Ådal i Falling Sogn Odder Kommune. Den fredede gård var en såkaldt Schäfergård som betyder en gård bygget til fåreavl (efter tysk: Schaf = får), og er opført i begyndelsen af 1800-tallet, af den daværende godsejer på Åkær grev Henrik Reventlow der ejede godset fra 1802 til 1838. Der var fårehold på gården helt frem til 1930'erne, i 40'erne og 50'erne var der grisestalde i de 2 sidebygninger, men herefter forfaldt den voldsomt. I 1997 iværksatte godsejer Johan Koed-Jørgensen en omfattende restaurering så bygningerne nu står velbevarede. Bygningerne er præget af holstensk byggeskik, og især stubladen med lave mure i kampesten og et stort stråtag er bemærkelsesværdig; de øvrige bygninger er i kalket bindingsværk. I år 2000 blev restaureringen præmieret med et diplom fra den europæiske bevaringsorganisation Europa Nostra. Uldrupgård udlejes nu som selskabslokaler til bl.a. bryllupper, konfirmationer, fødselsdage, konferencer, naturskoler og lignende. Den ligger ved østenden af Uldrup Bakker i det store fredede område nord for Horsens Fjord Eksterne kilder og henvisninger Uldrupgård, Uldrup Bakker Arkiveret 23. februar 2019 hos Wayback Machine Uldrupgårds historie Arkiveret 4. marts 2016 hos Wayback Machine Noter
Ullerslev Kirke

Ullerslev kirke er en bygning i Ullerslev på Østfyn. Den hvidkalkede, blytækte kirke består af skib, kor og apsis hvortil er tilbygget tårn og våbenhus. Koret med rundingen og skibet er fra ca. år 1200, bygget i romansk rundbuestil. Skib, kor og apsis er opført af rå, kløvede kampesten, der hviler på en granitsokkel, ligesom nederste skifte i muren er af kvadersten. Sokkel og korets hjørner er i blank mur. I det halvrunde apsis er et mindre rundbuet vindue. Både korgavl og skibets gavl mod øst er opført af kampesten, sidstnævnte med tilføjede kamme af tegl stammende fra senmiddelalder. Tårnet og våbenhuset et par hundrede år yngre i gotisk spidsbuestil. Inde i kirken ses den gamle kvindedør fra 1586, og over den et krucifiks fra omkring 1520. Alterbordet, et fornemt billedskærerarbejde med arkader, stammer fra 1584. Altertavlen med malet årstal 1584 har indsat et maleri, kopi efter Christoffer Wilhelm Eckersberg: Kristus i Getsemane (signeret Hans R. 1936). Kirkens alterstager stammer fra omkring 1600. Granitfonten i romansk stil. Prædikestolen fra sengotisk tid med to rækker af foldeværksfyldninger (delvist fornyede) og snoede hjørnesøjler. Nederst i kirken står orglet, indviet 9. september 1962. Kirken har to klokker, den ene er støbt 1433 af Hans Ghyse, den anden 1906 af L. Andersen i Århus. Kirken blev restaureret i 1928. 1952 blev opført et ligkapel på kirkegården. Litteratur J.P.Trap: Danmark, 5 udgave, Bind 5-2: Svendborg amt, s. 884 Eksterne kilder og henvisninger Ullerslev Kirke hos KortTilKirken.dk
Ulriksholm

Ulriksholm er en fredet hovedgård sydvest for Kertinge Nor på Fyn. Den blev oprettet i 1525 af Mikkel Pedersen Akeleye og kaldtes tidligere Skinnerup. I 1616 overtog Christian 4. slottet, og fra 1636 til 1646 udbyggede han det. Den nuværende hovedbygning er opført i denne periode. Han overdrog det herefter til sin søn Ulrik Christian Gyldenløve, som han havde med Vibeke Kruse. Slottet blev omdøbt til Ulriksholm i 1645, men den unge grev Ulrik Christian Gyldenløve nåede dog kun at nyde sin bolig i få år; han døde allerede i 1658, kun 28 år gammel. Ulriksholm ligger i Kølstrup Sogn, Bjerge Herred, Kerteminde Kommune – ca. 6 km sydvest for Kerteminde. Slottet er et typisk renæssanceslot. Slottet stod færdig i 1645, men tårnet er tilføjet i slutningen af det 18. århundrede. Slottet er fredet og delvist åbent for offentligheden. Ulriksholm og Ørnfeldt godser er på 337 hektar. Ejere af Ulriksholm (1525-1539) Mikkel Pedersen Akeleye (1539-1589) Knud Mikkelsen Akeleye (1589-1616) Christian Madsen Akeleye (1616-1645) Kronen (1645-1658) Ulrik Christian greve Gyldenløve (1658-1673) Thomas Seymaldt (1673-1676) Abel Cathrine von der Wisch, enke efter Hans Hansen. Hun købte 1672 Østergård, som i mere end 100 år var i Brüggemann-familiens eje. (1676-1679) Torben Nielsen (1676-1687) Nicolaus von Brüggemann (som administrator for mindreårig hustru) (1687-1702) Hedvig Spend, enken. Giftedes med Jacob von Kemphe, søn af den svenske oberst Johann Reichwald von Kämpfen (1702-1730) Godske Hans von Brüggemann (1730-1761) Ulrik Frederik von Heinen (1761-1790) Cathrine von Brüggemann, enken (1790-1826) Poul Rosenørn (1826-1855) Rasmus Petersen (1855-1860) Adam Christopher Holsten-Charisius (1860-1863) Gustav Alexander Berner-Schilden-Holsten (1863-1895) Frederik Vilhelm Steen Danneskiold-Samsøe (1895-1925) Eugenie Frederikke Charlotte Clara Holstein-Ledreborg gift af Danneskiold-Samsøe (1925-1928) Hans Benedict greve Ahlefeldt-Laurvig (1928-1947) Helge de Plessis-Richelieu (1947-1952) Niels Johannes Haustrup (1952-1986) Ulriksholm Og Ørnfeldt A/S v/a Kurt Allan Haustrup (1986-1998) Ørnfeldt Gods A/S v/a Lisbet Haustrup / Ole Stenderup / enkefru Helle Haustrup (1998-2011) Ørnfeldt Gods A/S v/a Lisbet Haustrup (2011-) Ulriksholm A/S Referencer Eksterne henvisninger og kilder Dansk Center for Herregårdsforskning: Ulriksholm Arkiveret 18. februar 2017 hos Wayback Machine Ulriksholm Slot Arkiveret 15. juli 2016 hos Wayback Machine Ulriksholm A/S i CVR Klaus Bocklitz: Jacob von Kemphe, ein schwedischer Fortifikationsoffizier in Hamburger Diensten. In: Zeitschrift des Vereins für Hamburgische Geschichte 57, 1971, S. 111ff. Se https://agora.sub.uni-hamburg.de//subhh/cntmng?type=pdf&did=c1:9978 Arkiveret 25. marts 2016 hos Wayback Machine
Ulsted Kirke

Ulsted Kirke er en romansk kvaderstenskirke fra 1100-tallet med senere tilbygninger Kirkebygningens ydre Kirken ligger højt hævet på en bakke udenfor Ulsted. Den ældste del er en romansk kvaderstenskirke, hvor koret senere er forhøjet, så tagryggen er i forlængelse af skibets. I sengotisk tid er der opført et nordkapel i munkesten og med kamtakkede gavle. Indtil 1927 var kirken kullet (uden tårn) med kirkeklokken ophængt i en klokkestabel på kirkegården. I stedet blev nu bygget et kraftigt tårn med tegltag. Det gamle våbenhus blev i 1963 erstattet med et nyt og moderne, hvor sidefladerne består af metalrammer med glas. Det er ligesom skib og kor dækket med blytag. Kirkerummet Forhøjelsen af koret er formentligt sket i forbindelse med indbygning af gotisk hvælv i koret i sengotisk tid. Kirken har i øvrigt fladt bræddeloft med synlige bjælker. Koret og skibet er forbundet med en snæver korbue. Både sidekapel og tårnrum er med buer forbundet med skibet. I tårnrummet står orglet og sidekapellet rummer ekstra siddepladser for menigheden. Inventar Døbefonten er romansk i en enkel udformning. Der opbevares i nærheden af den et ældre dåbsfad fra 1575. Alteret er nyt fra kirkens seneste restaurering. Altertavlen er af Rudolf Pedersen 1929 og forestiller Kristus og den samaritanske kvinde. Andetsteds i kirken er ophæng to ældre altertavler. Der er alterkalk fra 1675 og oblatæske fra 1734. Prædikestolen er fra ca. 1600 og i renæssancestil. Der er billeder af de fire evangelister. Billedene blev malet af Knud Sinding i 1921. Kirkeskibet Fem master skonnert. Ophængt 1920 af pastor Andreasen. Renoveret 1992 af maler Ove Andersen, Slagelse Referencer Eksterne kilder og henvisninger Præsentation af kirken Arkiveret 28. september 2007 hos Wayback Machine Ulsted Kirke hos KortTilKirken.dk
Understed Kirke

Understed Kirke er beliggende i Understed Sogn. Kirken ligger i udkanten af landsbyen Understed ved randen af Understed bakker, ca. otte kilometer sydsydvest for Frederikshavn. Kirken er hvidkalket, opført i munkesten og er bygget i sen-romansk stil i 1100 – 1200-tallet. Kirkens oprindelige kor og en del af skibets nordre side er bevaret, medens resten af skibet og våbenhuset er fra sengotisk tid. Eksterne kilder og henvisninger Understed Kirke Arkiveret 31. januar 2011 hos Wayback Machine hos nordenskirker.dk Understed Kirke hos KortTilKirken
Aarhus Efterskole

Aarhus Efterskole blev oprettet i 1978 under navnet Unge Hjems Efterskole. I 2012 skiftede skolen navn til det nuværende, i forbindelse med at Unge Hjem-bevægelsen blev nedlagt på landsplan. Tidligere var der også højskole på stedet. Den blev oprettet i 1961 under navnet Unge Hjems Højskole. I mange år blev der både drevet efterskole og højskole i Unge Hjems bygninger i Skåde Bakker. Højskolen måtte dog lukke i 1987, hvorefter institutionen fortsatte udelukkende som efterskole. Aarhus Efterskole bliver drevet efter inspiration fra den danske folkekirke, hvor man ønsker at møde eleverne med et kristent menneske- og livssyn. Aarhus Efterskole tilbyder både 9. og 10. klassetrin for unge mellem 14 og 18 år. Skolens forstander er pr. 1. august 2018 tidligere redaktør på Kristeligt Dagblads forlag, Rasmus Bro Henriksen. Han afløser Bent Ole Bærenholdt på posten. Referencer Eksterne henvisninger Aarhus Efterskoles websted
Urup

For alternative betydninger, se Urup (flertydig). (Se også artikler, som begynder med Urup) Urup er en gammel sædegård som nævnes første gang i 1448. Urup ligger ca. ½ km nordvest for Stenbjerg Station ved landevejen mellem Horsens og Østbirk. Gården ligger i Østbirk Sogn i Horsens Kommune. Hovedbygningen er opført i 1540-1595, men er stærkt ombygget og reduceret i 1730-1810. Der hører 100 hektar til Urup i dag. Søhelten Peder Skram var én af Urups ejere og er begravet ved Østbirk Kirke. Ejere af Urup (1448-1450) Henrik Madsen (1450-1487) Peder Christiansen Skram (1487-1512) Christen Pedersen Skram (1512-1581) Peder Christensen Skram (1581-1601) Niels Pedersen Skram (1601-1603) Elsebeth Nielsdatter Skram, gift Bille (1603-1608) Espe Bille (1608-1610) Elsebeth Nielsdatter Skram, gift Bille (1610-1630) Jacob Ulfeldt (1630-1656) Birgitte Brockenhuus, gift Ulfeldt (1656-1663) Corfitz Jacobsen Ulfeldt (1663-1664) Kronen (Godset) (1664-1670) Christopher Knudsen Ulfeldt (Hovedbygningen) (1670-1678) Peter Hansen (1664-1670) Peter Hansen (Godset) (1664) Anna Elisabeth von der Groeben, gift Ulfeldt (Godset) (1678-1680) Anna Elisabeth Petersdatter Hansen (1680-1683) Vilhelm baron Gyldenkrone (1683) Regitse Sophie Vind, gift (1) Gyldenkrone (2) Juel (1683-1700) Jens Juel (1700-1701) Regitse Sophie Vind, gift (1) Gyldenkrone (2) Juel (1701-1714) Jørgen Vilhelmsen baron Gyldenkrone (1714-1715) Vibeke Dorothea Frederiksdatter von Gersdorff, gift (1) Gyldenkrone (2) von Pentz (1715-1720) Gotfred von Pentz (1720-1724) Frederik von Gersdorff (1724-1726) Edel Margrethe Krag, gift von Gersdorff (1726-1728) Jørgen Grabow (1728-1732) Lucie Hedevig von Levetzau, gift Grabow (1732-1765) Hans Rudolf Jørgensen Grabow (1765-1772) Margrethe Øllegaard Rantzau, gift Grabow (1772-1775) Frederik Christoffer greve Tramp (1775-1777) Jørgen Ditlev greve Tramp (1777-1784) Casper Peter Rothe (1784-1787) Edel Katrine Severine Soelberg, gift Rothe (1787-1805) Ulrich Christian von Schmidten (1805-1812) Jørgen Kjær / Israel Karl Wulff (1812-1825) Jørgen Kjær (1825-1832) Tiburtz Tiburtzius Strange (1832-1844) Kristiane Byschou, gift Strange (1844-1863) Heinrich Wilhelm Bremer (1863-1892) Oscar Emil baron Gyldenkrone (1892-1899) Josephine Mørch, gift Gyldenkrone (1899-1916) Harding Balthasar Rieffesthal (1916) Skanderborg Amts Udstykningsforening (1916) A. Svendsen (1916-1918) Hans Christian Juel (1918-1919) Prpt. Jørgensen (1919-1922) Niels A. Høgdall (1922-1925) Forskellige ejere (1925-1926) Jydsk Land-Hypotekforening (1926-1941) Emanuel Andreasen (1941-1943) H. Wissing (1943-1970) Axel Enggaard (1970-1995) Bent Sylvest (1995-1999) Hans Henrik Jacobsen (1999-) Dan Brockdorff Eksterne henvisninger Dansk Center for Herregårdsforskning: Urup Arkiveret 11. august 2016 hos Wayback Machine, hentet 19. juli 2016
Urup Kirke

Urup Kirke är en kyrka som ligger på landsbygden i Urup cirka 10 kilometer väster om Grindsted i Billunds kommun i södra delen av Jylland. Kyrkobyggnaden Kyrkan uppfördes år 1919 efter ritningar av arkitekt Christof Hansen och invigdes 12 oktober samma år. Byggnaden består av ett långhus med kyrktorn i väster och en smalare halvrund korabsid i öster. Långhuset och tornet täcks av sadeltak. Absiden har valmat tak. Alla tak täcks av rött taktegel. Inventarier Dopfunten av granit är 85 cm hög och har ett dopfat av mässing. Predikstolen består av en femsidig korg och saknar ljudtak. Orgeln tillkom 1977 och är byggd av Th. Frobenius og Sønner Orgelbyggeri A/S. Orgeln har sex stämmor, manual och pedal. På altarbordet står ett 117 cm högt förgyllt altarkors på en ljusblå sockel. På sockeln står: "Frygt ikke, tro kun" (Markus 5:36) Kyrksilvret är skänkt till kyrkan år 1919 och består av ett 23 cm högt nattvardskärl samt en oblatask. Referenser Danmarks Kirker Externa länkar Församlingens webbplats Wikimedia Commons har media som rör Urup Kirke.
Usserød Bryggeri

Usserød Bryggeri var et dansk bryggeri i Usserød nær Hørsholm, der fungerede i perioden 1859 til 1993. Bryggeriet blev etableret i 1859 i området mellem Usserød Kongevej og Kærvej. Området blev valgt på grund af dets vandrigdom, flere andre industrier lå i samme område. Bryggeriet bryggede både pilsner-, lager- og hvidtøl, men specialiserede sig også i produktion af æblemost. I 1940 havde bryggeriet 15 medarbejdere. 1970 stoppede produktionen af øl, mens æblemost produktionen fortsatte. I 1989 købte bryggeriet Lolland-Falster Bryghus, og bryggede derfra øl med Usserød-etiketter. I 1993 lukkede bryggeriet dog helt. Bryggeriets bygninger eksisterer endnu, men bliver benyttet til andre formål. I dag bruges navnet af et firma, der producerer æblemost og importerer polsk og russisk vodka. Se også Bryggerier i Danmark Referencer Litteratur Mogens Sander Hansen, "Usserød Bryggeri 1859-1989", s. 51-72 i: Hørsholm Egns Museum Årbog 2001-2002, 2002. ISBN 87-87371-34-0.
Ussinggaard

Ussinggaard nævnes første gang i historien i det Herrens år 1499,da den hovedrige rigens hofmester Erik Ottesen Rosenkrantz skiftede med sine børn. Gården ligger ca. 9 km vestsydvest for Horsens i Korning Sogn i Hedensted Kommune. Hovedbygningen er opført i 1859. Ussinggaard Gods er på 223,3 hektar Ejere af Ussinggaard (før 1450) Knud Gyldenstierne (1450-1499) Erik Ottesen Rosenkrantz (1499-1510) Holger Eriksen Rosenkrantz (1510-1525) Otte Holgersen Rosenkrantz (1525) Anne Ottesdatter Rosenkrantz gift Gjøe (1525-1580) Albrecht Gjøe (1580-1589) Anne Ottosdatter Rosenkrantz gift Gjøe (1589-1595) Dorthe Albrechtsdatter Gjøe (1595-1623) Sophie Brahe gift (1) Munk (2) Sehested (1623-1636) Malte Sehested (1636-1657) Kirsten Munk (1657-1661) Kirsten Munks dødsbo (1661-1686) Clement Sørensen (1686) Maren Clementsdatter Sørensen gift Jensen (1686-1726) Niels Jensen (1726-1741) Anne Jensdatter Bagge gift Jensen (1741-1761) Gerhard Hansen de Lichtenberg (1761-1775) Jochum Rodenborg de Lichtenhielm (1775-1777) Bodil Gertsdatter de Lichtenberg gift (1) von Gersdorff (2) de Lichtenhielm (1777-1805) Christian Christoffer von Gersdorff (1805) Gerhardine Jochmine Christiansdatter von Gersdorff gift De Serène D`Acyueria (1805-1829) Joseph Louis Bruno David De Serène D`Acyueria (1829-1833) Hans Henrik Frellsen (1833-1854) Otto Frederik Ahlmann (1854-1872) Morten Frederik Vilhelm Lotz (1872-1880) Adolf Frederik Holten Castenschiold (1880-1881) Sigismunde Steinmann gift Castenschiold (1881-1896) Sigimund Fritz Castenschiold (1896-1922) Axel Henrik Castenschiold (1922-1931) S. P. Larsen (1931-1932) Jydsk Landhypotekforening (1932-1953) H. Ohm (1953-1959) H. Ohms dødsbo (1959-1965) Niels Charles Lilleør (1965-1975) Johan Valdemar Nilsson (1975-1983) Johan Valdemar Nilssons dødsbo (1983-1990) Niels Skou nr1 (1990-1992) Niels Skous dødsbo (1992-1998) Niels Nielsen Skou nr2 (1998-) Karl Peter Korsgaard Sørensen / Stella Sørensen
Uth Kirke

Uth Kirke er en kirke i Uth Sogn, sydøst for Horsens. Ældre bygningshistorie I romansk tid byggedes en landsbykirke i granitkvadre. I året 1575 lod Fru Karen Gyldenstierne, enke efter rigsmarsk Holger Ottesen Rosenkrantz, denne gamle kirke nedrive og opførte en hel ny bygning af røde munkesten. Bygningen opførtes som et treskibet langhus med rundbuede hvælvinger i midtskibet, og spidsbuede hvælvinger i sideskibene. De tre skibe var samlet under éet fælles tag. Mod vest opførtes et tårn og mod syd et gravkapel. Ombygning I 1869 lod ejeren af kirken, greven på Frijsenborg, kirken gennemgribende ombygge ved arkitekt Frits Uldall. Denne omdannede kirken til en en treskibet romansk basilika med bjælkeloft i hovedskibet og hvælvinger i sideskibene, som blev forbundet med midtskibet af fire anselige arkader. Over arkaderne sidder i højkirken små rundbuede vinduer, samlet to og to. Midtskibets mure blev forhøjede, således at skibene fik særskilte tage. Tårnet fik et firsiddet blytækket spir, og i tårnets vestmur gennembrød man en ny indgang, over hvilken der sidder en tympanon med fremstilling af livets træ. Denne stammer fra den ældste romanske kirke. På tårnet læses årstallet 1773 og initialerne for Erhard Wedel-Friis og hustru. På østgavlen ser man initialerne for Karen Gyldenstierne. Inventar Døbefonten er det ældste stykke bevarede inventar. En prægtig granitfont fra romansk tid med løver og palmetter. Dåbsfadet er fra 1622. Altertavlen stammer fra 1577 og er skænket af Karen Gyldenstierne. Den har to fløje og et maleri af nadveren. Tavlen blev restaureret 1724 på foranledning af Storkansler Holstein. *Alterstagerne i malm er fra 1594 og skænket af fru Karens søn og svigerdatter, Otte Christoffer Rosenkrantz og Giesele Podebusk. Den udskårne prædikestol er fra 1732. Orgelet er fra 1894. Gravminder Gravkapellet var tidligere adskilt fra kirken med en mur, men nu blot af et jerngitter. Her findes et kostbart epitafium i sort marmor over Holger Ottesen Rosenkrantz og hans to hustruer Mette Krognos og Karen Gyldenstierne, samt to døtre. Desuden findes et oliemaleri af Holger og Karen samt 3 af deres børn, udført 1578. I kapellet findes tillige tre sarkofager i norsk marmor, hvor i er begravet Cathrine W. Juel, født Wedell-Jarlsberg, († 1786), Jens Krag-Juel-Vind-Frijs til Juelinge († 1776) og hustru, født Gram († 1810). I koret tårnet findes en ligsten over Jomfru Margrethe Rosenkrantz, († 1551), datter af Holger Ottesen Rosenkrantz. Kirken lå tidligere i Bjerre Herred, Vejle Amt. Referencer Eksterne henvisninger Trap Danmark – fjerde udgave, 7. bind, Vejle Amt Uth Kirke hos KortTilKirken.dk Uth Kirke i bogværket Danmarks Kirker (udg. af Nationalmuseet)
Utterslev Kirke (København)

For alternative betydninger, se Utterslev Kirke. (Se også artikler, som begynder med Utterslev Kirke) Utterslev Kirke havde oprindeligt til huse i en gammel længe til Utterslevgård, efter at sognet var blevet udskilt fra Brønshøj Sogn i 1938. En ny kirke, der er tegnet af Hoff & Windinge, stod klar 8. september 1963. Kirken er en af de 16, som Københavns Stiftsråd anbefalede lukket. Menighedsrådet håbede på, at kunne lukke efter kirkens 50 års jubilæum den 8. september, hvilket lod sig gøre, hvormed kirken lukkede 12. september 2013, der blev markeret med en sidste højmesse. I efteråret 2014 blev kirken solgt til en af Luthersk Missions frimenigheder: Nordvestkirken. Referencer Eksterne henvisninger Utterslev Kirke hos KortTilKirken.dk Utterslev Kirke på danmarkskirker.natmus.dk (Danmarks Kirker, Nationalmuseet)